[{"text_idx": "#000001", "text": "La nova numero de Revuo Kontakto j\u0302us aperis en la reto! La c\u0302eftemo de la numero estas Brazilo Brulas \u2013 La incendio en nacia muzeo kaj en politika konflikto al kiu Roger Waters j\u0302etis brulaj\u0302on\nLa abonantoj povas els\u0302uti la elektronikan version de la revuo."}, {"text_idx": "#000004", "text": "\u201cEstas kanto, kiu diras en sia poezio ion kiel:\u201dNi antau\u0306eniras du pas\u0302ojn kaj revenas unu, sed c\u0302iam dau\u0306rigas\u201d. Se paroli pri la politika situacio en mia lando, Brazilo, triono de miaj samlandanoj konsentos ke ni ja retropas\u0302is, triono ke ni avancis, dum la alia parto tute ne pensas pri tio. Miasperte, militarismo kaj la giganta konservatismo, strebanta c\u0302esigi la nehaltigeblan homan progreson, estas sendube signo ke la pas\u0302oj reen estis multaj."}, {"text_idx": "#000005", "text": "Antau\u0306 du jaroj, Jair Bolsonaro estis apenau\u0306 konata nacia deputito. Li fakte nur ek(fi)famig\u0302is kiam, c\u0302e la voc\u0302dono por la forigo de la eks-prezidantino Dilma, li parole omag\u0302is al eksa generalo, konata torturanto de nia ne tre fora militista diktaturo (1964-1985). Kiel homo, kiu diras tiom da absurdaj\u0302oj, povas farig\u0302i prezidanto? Ne facilas respondi. Sed mi persone tion au\u0306guris jam ekde kiam D. Trump ig\u0302is prezidanto de Usono."}, {"text_idx": "#000006", "text": "Bolsonaro ec\u0302 pli ruze uzis la saman retorikon kaj samajn metodojn. La incitoj kaj malrespekto al minoritatoj markis lian figuron. Dum la tuta mondo avertis pri la dang\u0302ero elekti homon kiel li, granda parto de la popolo kredis al, se ne mis-, almenau\u0306 certe troigitaj informoj disvastigitaj tra la reto, al la t.n. \u201cpost-veroj\u201d, kiuj kreis la ideon de nepre venkonta malamiko (la komunistoj, la maldekstruloj), kie trovig\u0302us la kialoj de c\u0302iuj niaj problemoj."}, {"text_idx": "#000007", "text": "Dividita kaj elrevig\u0302inta de la politika sistemo, en kiu li mem kreig\u0302is, la popolo volis veng\u0302i sin, sed ne scias ke, se entute estas malamiko, g\u0302i devus esti la elito \u2015 la posedantoj de la grundo kaj la financistoj \u2015 kiu regas la landon (kaj la mondon). Tiuj, kiuj interesig\u0302as nur pri elsuc\u0302ado de niaj ric\u0302aj\u0302oj kiel eble plej multe kaj rapide. Ili estas kas\u0302itaj malantau\u0306 c\u0302iuj politikistoj. La amaskomunikiloj \u2013 vitrino de la kapitalo \u2013 j\u0302etas lumon nur sur la politikan kac\u0302on, kie la \u201cmalamiko\u201d havas facile rekoneblan vizag\u0302on."}, {"text_idx": "#000008", "text": "Nia fragila demokratio riskas. La kreskantaj atakoj kaj minacoj al indig\u0302enoj, nigruloj kaj al la GLAT-komununo demonstras tion, kion mia fratino al mi konfidis: Bolsonaro eble malfermis la pordojn de la infero, de kie eliras demonoj antau\u0306e kas\u0302itaj. Restas al ni rezisti kontrau\u0306 tiom da maltoleremo kaj kune konstrui denove la ponton de respekto kune kun niaj amikoj, najbaroj kaj familianoj. Dividi kaj konkeri estas ilia moto, ni devas trovi mezan vojon."}, {"text_idx": "#000013", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}]